**LÉPÉSELŐNY HELYETT LÉPÉSHÁTRÁNY!**

Csapatunk a REAC Futball csapata hazai pályán a 12. fordulóban legnagyobb riválisunkkal az Újpest II. csapatával mérte össze erejét. Nagyon vártuk a mérkőzést, készültünk rá. Amennyiben nyerünk megerősítettük volna első helyünket 5 ponttal a tabellán. Sajnos várakozásaink, reményeink nem igazolódtak be és nemhogy nem nyertük meg a mérkőzést még nagy szomorúságunkra el is veszítettük. A heti felkészülésünk a mérkőzésre nem volt ideális, kidőlt két emberünk az állandó védelmünkből, így olyan összeállításban kellett a pályára lépnünk ezen a rangadón amilyenben még soha. Az Újpest csapatától a mérkőzésen azt kaptuk, amit vártunk, zárt védekezésből hosszú labdákkal próbálták a gyors elöl lévő játékosaikat üres területre indítani. A mérkőzés 5. percében kihagytuk első helyzetünket. Bodnár István ajtó-ablak helyzetből 4-5 méterről kapusba fejelte a labdát. Sajnos a 13. percben szinte a semmiből jött az ellenfél vezető gólja. Az Újpest szögletet rúgott a beérkező labdát Máté Zsolt kb. 13 méterről a hosszú sarokba fejelte. Tovább támadtunk, de egymás után hagytuk ki helyzeteinket. Kiss Tamás jobb oldali beadását Bodnár István 6 méterről fölé fejelte, majd szintén Kiss Tamás jobb oldali szabadrúgását, amelyet a hosszú ötösre ívelt sajnos Nagy Geri 4 méterről nem bírta gólra váltani. Hatalmas helyzetek voltak! A félidő hátralévő idejében is még több kecsegtető helyzet alakult ki az Újpest kapuja előtt, és nagy mezőnyfölényben voltunk, de sajnos csak nem akart megszületni az egyenlítő gólunk. A félidőben ellenfelünk 1:0-s vezetésénél vonultunk be az öltözőbe. A második félidő elején még aktívabban támadtunk, feljebb toltuk védekezésünket, noha tudtuk, hogy ellenfelünk gyors játékosainak így nagyobb területet fogunk adni. Nem volt más megoldás mennünk kellett a gól után. Az 51. percben meg is született egyenlítő gólunk. Kiss Tamás jobboldali szabadrúgását Kasza Dani 6 méterről fejelte az ellenfél kapujába. Végre megvolt az egyenlítő gólunk. A gól után megnyugodtunk?! A gól után ugyan még egy pár percig odaszögeztük ellenfelünket a kapujukhoz és kidolgoztunk pár lehetőséget, de a vezető gólunk nem akart megszületni. A 60. perc környékétől véleményem szerint a mérkőzés irama és színvonala is visszaesett. Mintha mindkét csapat úgy gondolta volna, hogy a döntetlen is elfogadható eredmény. Mi továbbra is enyhe mezőnyfölényben voltunk, ellenfelünk továbbra is gyors embereire próbált hagyatkozni támadójátékában. Csordogált a játék, majd a 81. percben jött a feketeleves. Ellenfelünk jobboldalon vezetett akciót, többször szerelhettünk volna, megakadályozhattuk volna a beadást, amely a 16-osunkon belül kis kavarodás után Gelencsér Bence elé került, aki kb. 12 méterről megszerezte a győztes gólt. A mérkőzés hátralévő idejében megpróbáltuk még megszerezni az egyenlítő találatot, ugyan volt is lehetőség rá, de sajnos nem sikerült. Így elszenvedtük első vereségünket a bajnokságban, ami azt is jelentette, hogy az Újpest csapata egy ponttal elénk került.

A mérkőzést összességében tekintve úgy gondolom, hogy nem érdemeltünk vereséget. Azt azonban tudomásul kell vennünk, hogy a labdarúgó mérkőzéseket gólra játszák. Hiába vagy mezőnyfölényben, hiába alakítasz ki több helyzetet, ha azokat nem tudod értékesíteni. Azonban azt is látnunk kell, hogy e fontos rangadón csapatunk nem a megszokott játékát játszotta és bizony voltak átlag alatti játékosteljesítmények is.

A vereség ugyan nagyon fájó, de véleményem szerint semmi nem dőlt még el a bajnokságban. Kihagytunk egy nagy lehetőséget, de hosszú még a bajnokság még 54 pontot lehet szerezni, és ne felejtsük el lesz még egy visszavágó. A mérkőzés nagy csalódás volt számunkra, de jön a lehetőség a javításra a jövő héten. Idegenben fogunk pályára lépni a Hegyvidék SE csapata ellen.

Várjuk a mérkőzésre Kedves Szurkolóinkat!

HAJRÁ REAC!

Kiss István György